Karen J. Klint (S), 2012-03-29:
Tak for det.
Det er her ligesom i den forrige sag, at vores ordfører på sagen ikke kan være til stede, hvorfor jeg har lovet at læse hendes tale op.
Den lyder: Forholdene for mennesker med handicap ligger i høj grad Socialdemokraterne på sinde. Derfor er jeg også glad for at kunne benytte lejligheden til at fremhæve nogle forbedringer, som Socialdemokraterne har været med til at gennemføre siden sidste år, hvor vi også havde en forespørgselsdebat om samme emne, men hvor regeringen ikke var rød, men blå.
Men inden jeg kommer ind på forbedringerne, vil jeg gerne knytte nogle ord til retssikkerheden og til tonen i debatten, som der spørges til.
Til det første omkring retssikkerheden vil jeg sige, at det er et område, som Socialdemokraterne er meget optaget af – også nu, hvor vi har fremlagt forslag om at styrke den juridiske ekspertise i de sociale nævn, som også vil være der fremover.
Borgerne skal have adgang til at klage over de afgørelser, der træffes.
Ellers har vi ikke noget retssamfund, og det vil jeg tro alle partier i Folketingssalen er enige i.
Omkring tonen i debatten er jeg enig i, at vi aldrig kan udråbe mennesker med handicap som årsag til landets økonomiske udfordringer.
Det er for mig som socialdemokrat helt uacceptabelt.
Når nogle mennesker med handicap alligevel kan føle, at de bliver gjort til syndebukke, skal vi tage det meget alvorligt.
Jeg tror, vi alle kan være enige om, at vi ikke kan gøre mennesker med handicap til syndebukke, og jeg tror også, at vi alle hver især udadtil kan gøre mere for at slå ned på det, når der sker nogle ting med uacceptable udtalelser, hvor de end måtte blive fremsat.
Det har vi alle et ansvar for.
Nu til forbedringerne på området.
Her er jeg især glad for, at vi har gjort meget for børn og unge med et handicap.
Vi har ikke kun taget udgangspunkt i, at mennesker med handicap skal have samme hjælp.
Vi har rent faktisk indført et løft.
Her er udgangspunktet for forespørgslen måske lidt statisk, for den nye regering med Socialdemokraterne i spidsen har forhøjet loftet over tabt arbejdsfortjeneste ved pasning af sygt eller handicappet barn i hjemmet, efter at VKO havde skåret kraftigt i ordningen.
Det er en helt afgørende forhøjelse af loftet, der for rigtig mange mennesker fremover vil betyde, at man ikke skal vælge mellem familiens økonomi og barnets tarv i den svære situation, det i forvejen er at have fået et alvorligt sygt barn eller et barn med handicap.
Vi sørger også for, at børn og unge mellem 12 og 15 år får mulighed for at få en ledsageordning.
Børn og unge med handicap skal have samme mulighed for at bevæge sig rundt, være sammen med deres kammerater i fritiden og have deres eget ungdomsliv uden at være afhængige af, at far og mor altid skal følge med.
Vi skal ikke umyndiggøre børn og unge med handicap eller pakke dem ind i vat, bare fordi de har et handicap.
Børn og unge med handicap skal have deres selvbestemmelse og selvstændighed.
Det er Socialdemokraterne til enhver tid optaget af.
Det er vi bl.a., fordi det hænger sammen med, at der ikke kun på papiret skal være ligebehandling, men også reelt lige muligheder for at kunne deltage i samfundslivet.
Oven i det er jeg selvfølgelig meget tilfreds med, at regeringen tager skridt til at underskrive tillægsprotokollen til FN's handicapkonvention.
Men arbejdet stopper ikke her.
Vi skal som sagt ikke kun yde samme hjælp som nu, vi skal også udvikle hjælpen.
Socialdemokraterne mener grundlæggende, at mennesker med handicap skal have en barndom, ungdom og voksenliv på lige fod med andre mennesker.
Det er det, vi arbejder for, og jeg synes allerede, vi er kommet et langt stykke vej på meget kort tid.
Især har vi forbedret forholdene for børn og unge med handicap, og fremadrettet vil vi gøre endnu mere for ikke kun at kompensere, men også have fokus på ressourcer og muligheder.
Vi støtter selvfølgelig det oplæste forslag til vedtagelse fra den røde gruppe.